Miestne zastupiteľstvo mestskej časti Bratislava-Petržalka  

Materiál na rokovanie Miestneho zastupiteľstva
mestskej časti Bratislava-Petržalka konaného 
dňa 06. mája 2008

Materiál číslo: 163/2008

K bodu:    Správa  z  tematickej   kontroly  najdôležitejších   povinností   vyplývajúcich 
                 účtovným jednotkám z prechodu na novú metodiku účtovania od 01.01.2008
                 v  súlade s  Medzinárodnými   účtovnými   štandardami  pre  verejný  sektor
                 v príspevkovej organizácii Miestny podnik verejnoprospešných služieb 

Predkladá:					Návrh uznesenia: 

Miroslav Skovajsa				Miestne zastupiteľstvo mestskej časti 
miestny kontrolór				Bratislava-Petržalka

						b e r i e    n a    v e d o m i e 		

						Správu z  tematickej  kontroly  najdôležitejších 
						povinností vyplývajúcich účtovným jednotkám
						z  prechodu  na  novú  metodiku  účtovania od 
	 					01.1.2008 v súlade s Medzinárodnými účtovnými
						štandardami pre verejný sektor v príspevkovej 
						organizácii Miestny podnik verejnoprospešných
						služieb  Petržalka 

Miestny úrad mestskej časti Bratislava-Petržalka 
útvar miestneho kontrolóra 

Správa 
z tematickej kontroly najdôležitejších povinností vyplývajúcich účtovným jednotkám  
z prechodu na novú metodiku účtovania od 01.01.2008 v súlade s Medzinárodnými 
účtovnými štandardami pre verejný sektor v príspevkovej organizácii
Miestny podnik verejnoprospešných služieb Petržalka 

      V súlade s „Plánom kontrolnej činnosti útvaru miestneho kontrolóra Mestskej časti Bratislava-Petržalka na obdobie od 1. januára 2008 do 30. júna 2008“ schváleného uznesením Miestneho zastupiteľstva mestskej časti Bratislava-Petržalka č. 137 dňa 18. decembra 2007 a na základe príkazu miestneho kontrolóra č. 4/2008 zo dňa 3. marca 2008 vykonal útvar miestneho kontrolóra tematickú kontrolu najdôležitejších povinností vyplývajúcich účtovným jednotkám z prechodu na novú metodiku účtovania od 1. januára 2008 v súlade s Medzinárodnými účtovnými štandardami pre verejný sektor, v príspevkovej organizácii Miestny podnik verejnoprospešných služieb Petržalka, Čapajevova č. 6, Bratislava v čase od 6. marca 2008 do 20. marca 2008. 

      Účelom kontroly bolo zistiť, či organizácia vykonala všetky povinnosti vyplývajúce z prechodu na novú metodiku účtovania od 1.1.2008, a to v súlade so zákonom NR SR č. 189/2007 Z.z. ktorým sa mení a dopĺňa zákon o účtovníctve v znení neskorších predpisov a Opatrením Ministerstva financií SR č. MF/16786/2007-31 z  8. augusta 2007, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky, ktoré nadobudlo účinnosť 1. januára 2008. 

       Od januára 2008 platí pre všetky subjekty verejnej správy nová účtovná legislatíva, a to metodické zjednotenie účtovania a vykazovania organizácií štátnej správy a samosprávy, t.j. rozpočtových organizácií, príspevkových organizácií, štátnych fondov, obcí a vyšších územných celkov. Jej platnosťou sa do účtovníctva subjektov verejnej správy zavedie   zásada akruálneho účtovníctva. Podstatou uvedenej zásady je zohľadnenie všetkých nákladov a výnosov v účtovnom období, v ktorom vznikli, bez ohľadu na deň ich úhrady, inkasa, alebo na deň ich vyrovnania iným spôsobom. 
      Z dôvodu plynulého prechodu na novú legislatívnu úpravu účtovania a vykazovania, do ktorej sú zapracované základné princípy Medzinárodných účtovných štandardov pre verejný sektor, boli všetky organizácie povinné uskutočniť účtovné operácie pri ročnej účtovnej závierke k 31.12.2007 a prechod na nové účtovanie od 1.1.2008.

       Pri vykonanej kontrole bolo zistené: 
V Miestnom podniku verejnoprospešných služieb Petržalka, Čapajevova č. 6, Bratislava, ku dňu riadnej účtovnej závierky, k 31.12.2007, bola vykonaná na základe príkazu riaditeľa organizácie v zmysle ustanovení § 29 a § 30 zákona 431/2002 Z.z. o účtovníctve inventarizácia hmotného a nehmotného majetku, pohľadávok a záväzkov, pri ktorej bol zistený a overený stav majetku. 

- 2 - 

     V súlade s ustanovením § 6 ods. 5 zákona č. 431/2002 Z.z. o účtovníctve, po uskutočnení všetkých súvisiacich operácií k 31.12.2007 (uzavretie súvahových účtov, uzavretie účtovných kníh, prevody nákladov a výnosov pri ročnej závierke) vyhotovili zodpovední zamestnanci Miestneho podniku verejnoprospešných služieb riadnu účtovnú závierku a ako jej súčasť  účtovné výkazy:
-      Súvaha Uč ROPO SFOV 1-01 k 31.12.2007
-	 Výkaz ziskov a strát Uč ROPO SFOV 2-01 k 31.12.2007
-	 Poznámky k účtovnej závierke k 31.12.2007.
Podľa  legislatívnych  zmien  platných od 1. januára 2008 v oblasti účtovníctva a výkazníctva, bol vyhotovený „prevodový mostík“ začiatočných stavov účtov otváraných v účtovnej jednotke  ku dňu  1.1.2008.  Účty sú zoradené podľa účtovných skupín (01 – 09) s určením, na ktorý účet platnej novej legislatívnej úpravy sa uskutoční preúčtovanie, prípadne rozúčtovanie finančných čiastok vedených na príslušných účtoch do 31.12.2007.      Podrobnou kontrolou bolo zistené: 
-	účty na ktorých je evidovaný majetok, sú rozdelené podľa subjektov, ktorými bol   
      obstaraný a podľa zdrojov financovania, a to majetok obstaraný z vlastných zdrojov 
      a majetok obstaraný zriaďovateľom organizácie,
-	účet poskytnutých prevádzkových preddavkov je rozčlenený podľa subjektov, ktorým boli prevádzkové preddavky poskytnuté, 
-	účet pohľadávok voči zamestnancom je analyticky  rozčlenený,
-	účty pohľadávok a záväzkov organizácie sú členené analyticky,   
-	účty časového rozlíšenia -  nákladov, výdavkov a príjmov budúcich období – sú rozlíšené podľa platnej metodickej úpravy,
-	účet nevysporiadaného výsledku hospodárenia z minulých rokov je vytvorený z účtov fondov majetku,  
-	účet výsledku hospodárenia v schvaľovaní je otvorený správne.
Porovnaním údajov uvedených v účtovných výkazoch k 31.12.2007 s počiatočnými stavmi účtov k 1.1.2008, naúčtovanými interným účtovným dokladom č. 1 dňa 1. januára 2008 neboli zistené rozdiely. Konečné stavy jednotlivých účtov a počiatočné stavy účtov otvorených v zmysle novej legislatívnej a metodickej úpravy v oblasti účtovníctva boli totožné. 
      Pre rok 2008 má Miestny podnik verejnoprospešných služieb Petržalka vyhotovený účtovný rozvrh, obsahujúci syntetické i analytické účty, potrebné na zaúčtovanie všetkých účtovných prípadov účtovného obdobia. Obsahuje i uzávierkové a podsúvahové účty s uvedením účtovnej triedy,  číselného a slovného označenia účtov podľa rámcovej účtovej osnovy ustanovenej Opatrením Ministerstva financií SR č. MF/16786/2007-31 z 8. augusta 2007, ktoré je účinné od 1. januára 2008. 

      Vykonanou tematickou kontrolou najdôležitejších povinností vyplývajúcich účtovným jednotkám z prechodu na novú metodiku účtovania od 1.1.2008 v súlade s Medzinárodnými účtovnými štandardami pre verejný sektor, v príspevkovej organizácii Miestny podnik verejnoprospešných služieb Petržalka, bolo zistené, že jednotliví zodpovední zamestnanci kontrolovanej organizácie vykonali pri záverečných účtovných operáciách k 31.12.2007 a vytvorení „prevodového mostíku“ účtovania k 1. januáru 2008  všetky najdôležitejšie povinnosti, ktoré vyplynuli účtovnej jednotke z prechodu na novú metodiku účtovania v súlade s legislatívnou úpravou platnou pre oblasť účtovníctva  a výkazníctva od 1. januára 2008.